FI Euroopan unionin virallinen lehti C 232/17

Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdassa tarkoitettu hakemuksen julkaiseminen

2013/C 232/06

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla.

YHTENÄINEN ASIAKIRJA

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annettu

NEUVOSTON ASETUS (EY) N:o 510/2006 (2)

”ANGLESEY SEA SALT”/”HALEN MÔN”

EY-N:o: UK-PDO-0005-01068-11.12.2012

SMM ( ) SAN ( X )

1. Nimi

”Anglesey Sea Salt”/”Halen Môn”

2. Jäsenvaltio tai kolmas maa

Yhdistynyt kuningaskunta

3. Maataloustuotteen tai elintarvikkeen kuvaus

3.1 Tuotelaji

Luokka 1.8. Muut perussopimuksen liitteeseen I kuuluvat tuotteet (mausteet jne.)

3.2 Kuvaus 1 kohdassa nimetystä tuotteesta

Anglesey Sea Salt/Halen Môn on Pohjois-Walesissa sijaitsevasta Angleseyn salmesta kerättäville suolahiutaleille annettu nimi. Kyseessä ovat kristallinvalkoiset, litteät ja pehmeät hiutaleet, jotka sisältävät yli 30:tä hivenainetta mutta eivät lainkaan lisäaineita. Lajittelun jälkeen suolahiutaleiden läpimitta on enintään 2 cm. Anglesey Sea Salt-/Halen Môn -suolan muista erottuva ulkonäkö, rakenne, maku ja suutuntuma suussa perustuvat sen mineraalikoostumukseen. Voimakkaan suolainen maku ja rapeus johtuvat luontaisesta kalsiumista ja magnesiumista, jotka ovat vielä jäljellä erityisen huuhtomisprosessin jälkeen. Menettely antaa Anglesey Sea Salt-/Halen Môn -suolalle sen valkoisuuden sekä puhtaan maun ilman karvautta, jota liian suuri määrä kalsiumia saattaisi aiheuttaa.

Anglesey Sea Salt-/Halen Môn -suolan ainutlaatuisten ominaisuuksien perustana ovat raaka-aine eli puhdas merivesi sekä suolan kiteytys- ja huuhtomismenetelmä. Anglesey Sea Salt-/Halen Môn -suola on lisäaineetonta merisuolaa, joka koostuu seuraavista luontaisesti esiintyvistä hivenaineista ja mineraaleista:

Koostumus

— natriumkloridi yli 90 % painosta — vesi alle 4 % — lyijy alle 2 mg/kg — tina alle 200 mg/kg — arseeni alle 0,5 mg/kg — elohopea alle 0,1 mg/kg — kadmium alle 0,5 mg/kg — kupari alle 2 mg/kg — sinkki pieniä määriä — magnesium vähintään 0,2 % — jodi alle 0,1 mg/kg — kalsium 0,08 %–0,15 %.

Hiutaleita tuotetaan kolmessa eri laatuluokassa eli karkeana, hienona ja jauhettuna.

3.3 Raaka-aineet (ainoastaan jalostetut tuotteet)

—

3.4 Rehu (ainoastaan eläinperäiset tuotteet)

—

3.5 Erityiset tuotantovaiheet, joiden on tapahduttava yksilöidyllä maantieteellisellä alueella

Tasalaatuisen lopputuotteen aikaansaamiseksi kaikki tuotanto- ja valmistusprosessit toteutetaan nimetyllä alueella. Niihin kuuluvat

— meriveden pumppaus ja suodatus

— suolaveden väkevöiminen

— kiteytys

— suolakiteiden korjuu

— huuhdonta.

3.6 Viipalointia, raastamista, pakkaamista jne. koskevat erityiset säännöt

—

3.7 Merkintöjä koskevat erityiset säännöt

—

4. Maantieteellisen alueen tarkka rajaus

Angleseyn saari Pohjois-Walesissa. Menain salmi on kapea vesialue, joka erottaa Angleseyn Walesin rannikosta. Salmi ulottuu mantereen puolella rannikon lounaiskärjestä Fort Belanista (SH 115 610440) ja Angleseyn puolella saarella sijaitsevasta Abermenai Pointista (topografinen kartta OS 115, SH 615443) linjaan, joka jää Angleseyn puolella kohtaan 580740 ulottuvan aallonmurtajan ja mantereen puolella Bangorin aallonmurtajan pään väliin. Alue kuuluu Caernarfon Harbour Trustin alaisuuteen.

5. Yhteys maantieteelliseen alueeseen

5.1 Maantieteellisen alueen erityisyys

Ensimmäiset maininnat suolan valmistuksesta Angleseyn saarella ovat peräisin roomalaisajalta, ja huipussaan tuotanto oli 1700-luvun alkuvuosina. Jäänteitä suolatehtaasta on Holyheadissa, saaresta pohjoiseen sijaitsevalla ”suolasaarella” (”Salt Island” tai kymrin kielellä ”Ynys Halen”), josta on tieyhteys pääsaareen. Suolasaarelle sen nimen on antanut suolatehdas, jossa käsiteltiin merivettä merisuolan valmistamiseksi. Tehdas lopetti toimintansa 1700-luvulla, kun vuorisuolaa alettiin käyttää ”voimistamaan suolavettä”, jota pidettiin laimennettuna.

Menain salmen läpi virtaa Golf-virran puhdas vesi, eikä sen rannoilla ole suuria kaupunkeja tai raskaita teollisuuslaitoksia. Tämän lisäksi vuorovesivaihtelu on erittäin suurta, ja nousuveden vaikutuksesta salmen vesi vaihtuu kaksi kertaa vuorokaudessa. Näin meriveden hivenainetasapaino asettuu kohdalleen päivittäin ja Anglesey sea salt-/Halen Môn -suola saa luonteenomaisen makunsa ja ulkonäkönsä.

Golf-virta tulee Atlantilta ja huuhtoo Britannian länsirannikkoa. Länsirannikko on itärannikkoa lämpimämpi, ja sen edustalla veden keskilämpötila on kesällä pinnassa 15 °C ja pohjassa 12 °C. Meriveden suolapitoisuus alueella on keskimäärin 34,25–35 promillea mutta voi nousta 36 promilleen. Tuotteen ainutlaatuisuus johtuu osittain äärimmäisestä, yli 9,5 metrin vuorovesivaihtelusta, joka merkitsee sitä, että salmen vesi vaihtuu kahdesti vuorokaudessa siihen virtaavan nousuveden vaikutuksesta. Epätavallinen kaksi kertaa vuorokaudessa esiintyvä nousuvesi, joka johtuu Golf-virran virtaamisesta saaren ympärillä, edistää hivenainetasapainon säilymistä ja varmistaa veden vaihtumisen päivittäin. Tämä mahdollistaa suolan keräämisen.

Lisäksi hiekkasärkkä ja simpukkasärkkä toimivat veden esisuodattajina, ja kasvuaikanaan simpukat ottavat merivedestä myös kalsiumia. Raaka-aineen laatu vaikuttaa suoraan merisuolan laatuun, mikä ilmenee suolan makuun ja koostumukseen liittyvänä kausivaihteluna.

5.2 Tuotteen erityisyys

Anglesey Sea Salt-/Halen Môn -suolan ainutlaatuisten ominaisuuksien perustana ovat raaka-aine eli puhdas merivesi sekä menetelmä, jolla suola kiteytetään ja huuhdotaan.

Anglesey Sea Salt-/Halen Môn -suola on lisäaineetonta merisuolaa, joka koostuu luontaisesti esiintyvistä hivenaineista ja mineraaleista. Anglesey Sea Salt-/Halen Môn -suolan havaittavasti erilainen ulkonäkö, rakenne, maku ja suutuntuma perustuvat sen mineraalikoostumukseen. Suolahiutaleet ovat suuria, rapeita ja litteitä, eivät rakeisia. Maku on voimakkaan suolainen ja rakenne helposti murtuva. Ainutlaatuinen huuhdontamenettely antaa Anglesey Sea Salt-/Halen Môn –suolalle kirkkaan valkoisen värin ja puhtaan maun ilman karvautta, jota liian suuri määrä kalsiumia saattaisi aiheuttaa. Huuhtominen suoritetaan käyttäen väkevöityä, samasta paikallisesta merivedestä saatua suolavettä. Sen tarkoituksena on yhtäältä estää kiteiden liukeneminen ja toisaalta varmistaa oikeiden mineraalipitoisuuksien ja siten suolan maun ja ulkonäön säilyminen.

Jokaiselle suolanvalmistajalle annetaan perehdyttämisen yhteydessä ”Learning Passport” (oppimispassi). Se sisältää joukon tehtäviä, jotka on suoritettava suolan valmistusprosessin kussakin vaiheessa tarvittavien taitojen oppimiseksi.

Prosessin jokainen vaihe suoritetaan käyttäen standardimenettelyjä (Standard Operating Procedures), joissa kuvataan toimenpiteet yksityiskohtaisesti ja vahvistetaan suolan laatuvaatimukset.

Suolanvalmistajat opetetaan huuhtomaan suola niin, että lopputuloksena on oikea kidekoko sekä oikea maku ja ulkomuoto. Tämä saavutetaan työpaikalla annettavalla koulutuksella sekä vertaamalla lopputuo tetta korjuualueella esillä olevan suolan valokuviin. Tällöin tarkastellaan hiutaleen toivottua kokoa ja muotoa. Kiteet, jotka eivät täytä tiukkoja vaatimuksia, työstetään uudelleen.

Maku määritellään vertaamalla sitä huuhtomattoman suolan makuun, joka on pistävä ja karvas verrattuna lopputuotteen tasapainoisen mineraalikoostumuksen antamaan pehmeään makuun.

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM)

Anglesey Sea Salt-/Halen Môn -suolan erityispiirteet perustuvat ilmasto-olosuhteisiin, vuorovesi-ilmiöön sekä raskaan teollisuuden ja vilkkaan laivaliikenteen puuttumiseen.

Vuoroveden äärimmäisen suuri, yli 9,5 metrin vaihtelu merkitsee sitä, että Menain salmen vesi vaihtuu nousuveden myötä kahdesti vuorokaudessa. Tämä epätavallinen, Golf-virran virtaamisesta saaren ympärillä johtuva kaksi kertaa vuorokaudessa esiintyvä nousuvesi edistää veden hivenainetasapainon säilymistä ja tuo päivittäin uuden vesimassan suolantuotannon raaka-aineeksi. Tämä ilmiö vaikuttaa lopputuotteeseen ja tulee esille Anglesey Sea Salt-/Halen Môn -suolan maun voimakkuutena. Tämän vuoksi suolaa tarvitaan vähemmän toivotun maustamisvaikutuksen aikaansaamiseksi. Meriveden ainutlaatuinen mineraalikoostumus vaikuttaa myös rakenteeseen ja ominaismakuun. Harvey Nichols’n Fifth Floor -ravintolan keittiöpäällikön Henry Harrisin mukaan suolalla on ”mitä puhtaimman meren maku”.

Anglesey Sea Salt-/Halen Môn -suolalla on vakiintunut asema ja se on elintarviketeollisuudessa suuresti arvostettu sekä Britanniassa että koko maailmassa. Koska se on laatutuote, sitä käyttävät monet huippukokit ja gastronomit, ja se mainitaan säännöllisesti nimettynä ainesosana heidän ruokalistoillaan. Monet maineikkaat ravintolanpitäjät ja elintarvikealan yritykset pitävät kyseistä suolaa muita parempana.

Seuraavassa joitakin Anglesey Sea Salt-/Halen Môn -suolan makua ja tuotantoaluetta ylistäviä kommentteja:

”Anglesey Sea Salt-/Halen Môn -suolaa parempaa ei ole – sen maku on puhdas, suutuntuma täydellinen ja rakenne herkullisen rapea.”

Chris Chown

Keittiömestari ja omistaja, Plas Bodegroes, Pwllheli, Wales

”Käytän Anglesey Sea Salt-/Halen Môn -suolaa, koska se sopii ruokafilosofiaani – hyvät raaka-aineet vaativat vain vähän vaivannäköä muuttuakseen hienoiksi aterioiksi. Anglesey Sea Salt/Halen Môn parantaa jokaista ruokalajia, johon sitä lisään.”

Jane Milton

Elintarviketeollisuusasiantuntija, bloginpitäjä ja keittiömestari

Anglesey Sea Salt-/Halen Môn -suola erotetaan suurella huolella käyttäen innovatiivista menettelyä, joka säilyttää kaikki Menain salmen raikkaan virtaavan meriveden hivenaineet ja mineraalit. ”Anglesey Sea Salt-/Halen Môn -suolan moninainen mineraalikoostumus herkistää makuaistin kaikki osat äärimmilleen, ja siten se tuo ruoan kaikki makuvivahteet esille hyvin selvästi.”

Colin Pressdee

Ruokakirjoittaja

”Anglesey Sea Salt-/Halen Môn -suolan hienot hiutaleet jättävät huulille viipyvän herkullisen maun, kuin puhdas Angleseyn merivesi, josta ne on erotettu. Ne tekevät ruokahalua kiihottavaksi jokaisen ruokalajin, jossa niitä on käytetty … Kerrassaan mullistava ruoka-aine.”

Simon Majumdar

Kirjailija, ruokakirjoittaja ja TV-kasvo.

Eritelmän julkaisutiedot

(asetuksen (EY) N:o 510/2006 5 artiklan 7 kohta (3))

http://archive.defra.gov.uk/foodfarm/food/industry/regional/foodname/products/documents/anglesey-sea-salt-pdo-spec-20120905.pdf

(1) EUVL L 343, 14.12.2012, s. 1.

(2) Korvattu asetuksella (EU) N:o 1151/2012.

(3) Katso alaviite 2.